b'\n_START_ARTICLE_\nSet You Free This Time\n_START_SECTION_\nLaulun synty\n_START_PARAGRAPH_\nGene Clark kirjoitti kappaleen The Byrdsin Britannian-kiertueen aikana er\xc3\xa4\xc3\xa4n illan j\xc3\xa4lkeen, jonka yhtye oli viett\xc3\xa4nyt The Beatlesin Paul McCartneyn seurassa lontoolaisella klubilla. Kappaleen runsastavuisessa sanoituksessa on vahvoja vaikutteita Bob Dylanin materiaalista._NEWLINE_\xc2\xbbKun tulin huoneeseeni, otin akustisen kitarani ja aloin tehd\xc3\xa4 s\xc3\xa4velt\xc3\xa4. Parissa tunnissa olin valmis, kirjaimellisesti. Nukuin sen j\xc3\xa4lkeen t\xc3\xa4ydet kaksitoista tuntia.\xc2\xbb_NEWLINE_(Gene Clark)_NEWLINE_Kappale levytettiin 16. syyskuuta 1965.\n_START_SECTION_\nJulkaisu ja vastaanotto\n_START_PARAGRAPH_\nEnsimm\xc3\xa4isen kerran \xe2\x80\x9dSet You Free This Time\xe2\x80\x9d ilmestyi 12. joulukuuta 1965 The Byrdsin toisella studioalbumilla Turn! Turn! Turn! Singlen\xc3\xa4 sen julkaisi Columbia Records 10. tammikuuta 1966 B-puolenaan \xe2\x80\x9dIt Won\xe2\x80\x99t Be Wrong\xe2\x80\x9d. Koska B-puoli tuntui her\xc3\xa4tt\xc3\xa4v\xc3\xa4n enemm\xc3\xa4n huomiota, vaihdettiin se A-puoleksi. Samanlaista menettely\xc3\xa4 oltiin k\xc3\xa4ytetty aiemmin singlen \xe2\x80\x9dAll I Really Want to Do\xe2\x80\x9d kohdalla. Single j\xc3\xa4i kaupallisesti katsottuna v\xc3\xa4lity\xc3\xb6ksi; \xe2\x80\x9dSet You Free This Time\xe2\x80\x9d ylsi Billboard Hot 100 -listan sijalle 79 ja \xe2\x80\x9dIt Won\xe2\x80\x99t Be Wrong\xe2\x80\x9d oli parhaimmillaan sijalla 63._NEWLINE_Pasi Lehtomaa kirjoittaa kirjassaan The Byrds \xe2\x80\x93 Viidennen ulottuvuuden veljeskunta, ett\xc3\xa4 \xe2\x80\x9dSet You Free This Time\xe2\x80\x9d on yksi vaikuttavimmista Byrds-kappaleista kautta aikain. Johnny Rogan on puolestaan Turn! Turn! Turn! -albumin CD-version kansiteksteiss\xc3\xa4 sit\xc3\xa4 mielt\xc3\xa4, ett\xc3\xa4 kappale oli Byrdsille \xe2\x80\x9dkiistatta valtava edistysaskel sek\xc3\xa4 ep\xc3\xa4ilem\xc3\xa4tt\xc3\xa4 hienostunein sanoitus heid\xc3\xa4n itse tekem\xc3\xa4st\xc3\xa4\xc3\xa4n materiaalista\xe2\x80\x9d.'